**HARTMANN GROUP**

Slovenská republika

TLAČOVÁ

SPRÁVA

V čele HARTMANN GROUP bude od januára Britta Fünfstück

**Bratislava/Heidenheim 17. októbra 2018** – Dozorná rada HARTMANN GROUP informovala o vymenovaní Britty Fünfstück do pozície výkonnej riaditeľky a predsedníčky správnej rady. Nadviaže na Andreasa Joehleho, ktorý obe funkcie vykonával od roku 2013 a vlani oznámil svoj odchod zo skupiny. Do správnej rady zasadne Fünfstück 1. novembra 2018 a pozíciu výkonnej riaditeľky prevezme 1. januára 2019.

Britta Fünfstück prichádza do HARTMANN GROUP zo spoločnosti Clariant, globálneho lídra v oblasti špeciálnych chemikálií, kde bola členkou top manažmentu. Na tejto pozícii mala na starosti, okrem iného, obchod s umelými a náterovými hmotami.

„*Tento rok si spoločnosť HARTMANN pripomína 200. výročie svojho založenia. Od roku 1818, kedy ju Ludwig von Hartmann založil, sa stala popredným svetovým výrobcom zdravotníckych potrieb a hygienických pomôcok. Britta Fünfstück sa stáva súčasťou línie vedenia, vďaka ktorej je dnes HARTMANN tým, čím je, a bude sa podieľať na jeho raste,*“ uviedol Jürgen Heckmann, predseda dozornej rady skupiny HARTMANN.

Britta Fünfstück pochádza z Rakúska, má vzdelanie v oblasti obchodu a vyštudovala odbor inžinierska fyzika na Univerzite Johannesa Keplera v Linzi. Po úspešnom absolvovaní v roku 1998 začala svoju kariéru ako konzultantka v spoločnosti Boston Consulting Group. V priebehu rokov 2000 až 2009 zastávala rôzne pozície v oblasti marketingu a predaja a vedúce posty v oblasti stratégie, plánovania a akvizícií v zdravotnej divízii spoločnosti Siemens AG v Nemecku a v Spojených štátoch. V júli 2009 sa Fünfstücková stala generálnou riaditeľkou obchodnej divízie Siemens Molecular Imaging v USA s 2 500 zamestnancami. Funkciu riaditeľky neskôr zastávala aj v divízii klinických produktov v nemeckom Erlangene. Tu sa podieľala na vedení organizácie s viac než 9 000 zamestnancami, ktorá expandovala do 12 rôznych oblastí, a bola členom výkonného výboru spoločnosti Siemens Healthcare.

*„Byť súčasťou spoločnosti HARTMANN GROUP je pre mňa česť. Rastúci trh so zdravotníckymi potrebami potrebuje inovatívne riešenia, ktoré zabezpečia lepšie výsledky. HARTMANN GROUP má potenciál byť ešte silnejším hráčom a som presvedčená, že spoločne môžeme využiť všetky príležitosti a posunúť sa ďalej,“* hovorí Fünfstück*. „Ľudia a firemná kultúra sú najdôležitejšími prvkami spoločnosti a ja sa veľmi teším na spoluprácu so všetkými tímami HARTMANN GROUP po celom svete*.“

**Cesta k úspechu**

Počas šesťročného pôsobenia Andreasa Joehleho vo funkcii generálneho riaditeľa zaznamenal HARTMANN stály rast. Spoločnosť expandovala na medzinárodných trhoch, otvorila nové pobočky v Južnej Amerike a Ázii a dokončila najväčšiu akvizíciu vo svojej histórii - prevzatie spoločnosti LINDOR.

„*Teší nás pokrok, ktorý HARTMANN pod vedením Andreasa Joehleho dosiahol,“* zhodnotil Heckmann*. „Verím, že Britta Fünfstück bude v úspešnej ceste spoločnosti pokračovať a som pripravený ju v jej krokoch plne podporovať*.“

**Skupina HARTMANN GROUP**

Skupina HARTMANN GROUP je jedným z popredných výrobcov a distribútorov zdravotníckych pomôcok

a hygienických výrobkov so znalosťami v oblasti hojenia rán, dezinfekcie, inkontinencie, prevencie rizík a osobnej starostlivosti. Sídli v nemeckom Heidenheime a prostredníctvom zastúpení po celom svete je skupina v úzkom kontakte s globálnym trhom. V roku 2017 dosiahla skupina HARTMANN GROUP tržby vo výške 2,06 miliardy eur a zamestnáva celkovo viac ako 10,760 zamestnancov.

**Spoločnost HARTMANN-RICO**

Spoločnosť HARTMANN – RICO vznikla v roku 1991 vstupom spoločnosti PAUL HARTMANN AG do vtedajšieho podniku Rico Veverská Bítýška. Patrí medzi najvýznamnejších výrobcov a distribútorov zdravotníckych pomôcok a hygienických výrobkov v Českej republike. Viac ako 20 rokov pôsobí HARTMANN-RICO aj na území Slovenska so sídlom v Bratislave.